Borgermestervalg i London: Milliardærsønn kjemper mot sønn av buss-sjåfør
Torsdag går londonerne til valgurnene for å velge ny borgermester i verdensmetropolen. Valget står mellom to menn med vidt forskjellig bakgrunn: # Konservative Zac Goldsmith (41) vokste opp i en stor enebolig i den velbemidlede bydelen Richmond. Han tilbrakte skoleårene på privatskoler og ble kastet ut fra prestisjetunge Eton da det ble funnet hasj på rommet hans. # Arbeiderpartimannen Sadiq Khan (45) er sønn av innvandrere fra Pakistan som bodde i India før de flyttet til England, og vokste opp i kommunalleilighet i et klassisk arbeiderstrøk. Han kan bli verdensmetropolens aller første muslimske borgermester.– De representerer to ytterpunkter i det kosmopolitiske London , sier førstelektor i statsvitenskap og ekspert på Storbritannia Øivind Bratberg ved Universitetet i Oslo. – Det britiske imperiet og finansadelen har begge lang forhistorier, og de to representerer det i moderne utgaver, mener Bratberg. Sadiq Khan har jobbet som menneskerettighetsadvokat, har vært parlamentsmedlem siden 2005 og satt ett år som transportminister i Gordon Browns regjering. Han er født i London og vokste opp i en kommunalbolig sør i byen. Der delte han køyeseng med en av sine syv søsken til han var godt over 20 år. I valgkampen har han blitt beskyldt for å lefle med radikale muslimer og at familien har forbindelser til ekstremister. Bokstavelig talt skittkasting fra politiske motstandere, mener en skribent i The Guardian. Han mener man skal lete lenge etter en mer moderat muslimsk politiker. Khan opprørte mange britiske muslimer da han anklaget dem for å begrave hodet i sanden og skal ha mottatt drapstrusler da han stemte for ekteskap mellom to av samme kjønn. Hvor bør du spise i London? (krever innlogging)Han har kjempet for å bevare sin lokale pub i arbeiderbydelen Tooting sør i London som han representerer i parlamentet. Han ble hekta på joggingen etter at en venn utfordret ham til å delta i London maraton for et par år siden. – Du har hørt om løpeviruset som folk snakker om? Vel, jeg er skikkelig smittet, innrømte han i en lengre kommentar i The Guardian for to år siden. – Khan er det helt motsatte av Goldsmith. Han kommer fra til tider vanskelige kår og representerer en helt annen folkelighet, sier førstelektor i engelsk Jan Erik Mustad ved Universitetet i Agder. – Khan klarer å snakke på tvers av klasse, kjønn og religion, sier han og legger ikke skjul på at han tror Khan går seirende ut av torsdagens borgermestervalg. – Goldsmith er liberal, men ikke så liberal som Cameron. Han er en mørkere blå politiker og vil stemme nei til EU, sier Mustad.Nei-standpunket,som han deler med Boris Johnson, kan bli en utfordring. London er i utgangspunktet en by hvor flertallet støtter fortsatt EU-medlemskap. Bratberg mener Zac Goldsmith vil treffe mange i den velmenende middelklassen med sitt miljø- og klimaengasjement. 41-åringen har vokst opp i et sjarmerende murhus på en stor eiendom i velfødde Richmond, en av Londons vakre og dyre bydeler på sørvestsiden av Themsen. Han representerer bydelen i Parlamentet skal ha arvet millioner da faren, forretningsmannen, finansmannen og publisisten Sir James Goldsmith, døde i 2007. – At han har mye penger er ikke noe som diskvalifiserer ham fra å være en god kandidat for London, sier Bratberg og understreker at Goldsmith framstår som en inkluderende politiker. – Han kommer fra en særdeles velstående familie, men samtidig er han moderne og frittalende. Han er mer av en urban kosmopolitt. Det er for enkelt å portrettere ham som en overklassegutt, mener Bratberg.16 år gammel ble han kastet ut fra kostskolen Eton etter funn av hasj på rommet hans. – Dere vil ikke tro meg, jeg var skyldig gjennom alle skoleårene, men ikke i dette ene tilfelle. Det virket likevel helt håpløst å protestere. Jeg lærte meg en lekse, for å si det slik, innrømmet han i et radio-intervju ifølge Huffington Post. Konservative Boris Johnson gjorde sykkel til et varemerke. Han klarte mesterstykke å bli en populær og omdiskutert borgermester i London som historisk har vært en arbeiderparti-by, påpeker Mustad. – Det skal godt gjøres for en konservativ borgermester å hoppe etter Johnson, sier førstelektoren. Han kan få rett. Meningsmålinger viser at muslimske Khan ligger best an til å vinne londonerne torsdag.
Den ene er sønn av en milliardær. Den andre av en buss-sjåfør. Nå kjemper de om å ta over borgermesterkjedet i London etter fargerike Boris Johnson.